બીજી જ ક્ષણે મલ્હારનું મેઈલ અકાઉન્ટ ખૂલી ગયું. એણે તરત જ ઈનબોક્સ પર ક્લિક કરી. ઈનબોક્સના મોટા ભાગના મેસેજિસ ગુલાલના હતા. એણે એક મેસેજ પર કિલક કરી. મેઈલ ઓપન થયો અને એ વાંચવા લાગી, ‘ડિયર મલ્હાર, મુંબઈથી આવ્યા પછી મેં મમ્મીને તારી સાથે લગ્ન કરવાની વાત કરી. પણ મમ્મીએ સાફ ના પાડી દીધી. એ કોઈ કાળે તારી સાથે મારાં લગ્ન નહીં થવા દે. એણે મારી સગાઈ પણ નક્કી કરી દીધી છે. પણ હું એ સગાઈ નહીં કરું. હું સંપૂર્ણપણે તને સમર્પિત થઈ ચૂકી છું. આવતી કાલે રાત્રે આઠ વાગે હું મુંબઈ આવી રહી છું. આપણે પહેલીવાર મળ્યાં હતાં ત્યાં ગેટ વે ઓફ ઇન્ડિયા પર હું તારી રાહ જોઈશ. તું નહીં આવે તો દરિયામાં પડીને મરી જઈશ. આવીશ ને મલ્હાર?’